**Robert Lynn Asprin** (\* 28. jún 1946, St. Johns, Michigan, USA – † 22. máj 2008, New Orleans, Louisiana, USA) bol americký spisovateľ a editor science fiction a fantasy, známy najmä svojimi humoristickými knižnými sériami.

Životopis
---------

Narodil sa Danielovi Dacanay Asprinovi a Margaret Lorraine Coon Asprinovej. Jeho otec bol mechanik, matka pracovala ako učiteľka na základnej škole. V rokoch 1964 – 1965 Asprin navštevoval Michiganskú univerzitu v Ann Arbor. Od roku 1965 až do polovice roku 1966 slúžil v Armáde Spojených štátov. V roku 1967 začal pracovať ako účtovník a postupne sa vypracoval až na kalkulanta v malej filiálke spoločnosti Xerox Corporation (1976). V tomto období stretol a 28. decembra 1968 sa oženil so svojou spolupracovníčkou Anne Brettovou. Manželstvo prinieslo dve deti (Annette Maria a Daniel Mather) a skončilo v roku 1978 rozvodom. Robert Asprin sa krátko nato znovu oženil so spisovateľkou Lynn Abbeyovou, s ktorou neskôr spoluredigoval viaceré knihy. Toto druhé manželstvo skončilo v roku 1993.

Bol človekom mnohých záujmov, ktorým sa venuje či venoval – bojové umenia, šerm, lukostreľba, streľba z pušky, akvaristika, vyšívanie, amatérske divadlo, hranie na gitare a ďalšie. Niektoré z týchto koníčkov zašli tak ďaleko, že ich vykonával ako vedľajšie zamestnanie – bol napríklad rozhodcom šermu a bojových umení (s krátkym obdobím vo funkcii divízneho viceprezidenta Amatérskej ligy šermu (orig. názov: Amateur Fencing League of America), pouličným muzikantom a organizátorom v Spoločnosti kreatívneho anachronizmu (orig.názov: Society for Creative Anachronism).

### Zrod spisovateľa

V roku 1975 začal pracovať na svojom prvom sci-fi románe *The Cold Cash War*, ktorý vznikol ako následok rozhovoru s Gordnom Dicksonom. Román sa odohráva vo svete, kde sú vojny korporácií bežnou záležitosťou. Asprin ho predal vydavateľstvu St. Martin’s Press a po jeho vydaní v roku 1977 sa náhle stáva populárnym spisovateľom s početnými pochvalnými komentármi na svoju prvotinu. Keď sa s ním vydavateľ spojil s ponukou na druhý román, Asprin vyrukoval s rukopisom komediálnej fantasy, ktorú pôvodne nazval *"The Demon and I (Demon a ja)"*. Vydavateľstvo však nechcelo zbytočne riskovať a naznačilo mu, že by sa nemal veľmi odchýliť od charakteru svojho prvého románu. Tak začala práca na *The Bug Wars (Vojny hmyzu)*, diele, kde sa nevyskytuje jediná ľudská bytosť a pojednáva o vojne dvoch inteligentných, no človeku úplne cudzích civilizácii. Počas práce na románe ho oslovila spoločnosť Donning Publishing, ktorá sa ho spýtala, či by nemal niečo pre ich nové vydavateľstvo Starblaze. Asprin im ponúkol prácu, ktorú odmietli v St.Martin´s Press, a vydavateľstvo sa chopilo príležitosti. Názov sa zmenil na poslednú chvíľu a dielko je dnes známe ako prvá z kníh Mythickej série: *Another Fine Myth*. Hneď po vydaní sa stalo veľmi populárne a v roku 1978 preto Asprin odchádza zo svojho doterajšieho zamestnania a stáva sa spisovateľom na plný úväzok. Pracuje hlavne na svojej asi najúspešnejšej sérii humorných príbehov Aahza a Skeeva pod názvom *"MythAdventures"* (voľne preložené ako *"Mythická séria"*). Démon, ktorý stratil svoju magickú Silu a jeho ľudský učeň putujú po dimenziách a zažívajú rôzne dobrodružstvá pre slávu i (a hlavne) peniaze.

V nasledujúcich rokoch vytvoril a editoval (so svojou vtedajšou manželkou Lynn Abbeyovou) sériu Thieves World, ktorá sa odohráva, podobne ako jeho ďalšie diela, v svete paralelných dimenzii. Ako sa však postupne projekt rozrastal, stratil Asprin kontrolu nad viacerými jej autormi a celý cyklus skončil v anarchii. V roku 2002 ho Lynn Abbeyová znovu oživila románom *Sanctuary*.

V 90. rokoch 20. storočia vzniká nová Asprinova séria o "Phulovi" a jeho vojenskej rote skrachovancov a ich dobrodružstvách, ktoré sa do istej miery podobajú tým so Skeevom a Aahzom.

### Prerušená kariéra

Koncom 90-tich rokov bola jeho spisovateľská kariéra z viacerých príčin náhle prerušená. Mali to na svedomí najmä vážne problémy s Americkým federálnym daňovým úradom (American federal tax agency) a Úradom pre daňové príjmy (IRS) pre údajné nezaplatenie daní z príjmov, konkrétne v súvislosti z jeho účinkovaním na viacerých sci-fi conoch. IRS dal vinkuláciu na jeho účty, čo znamenalo, že akýkoľvek jeho príjem bol presmerovaný priamo na účet úradu. Ak by za týchto okolností napísal a vydal knihu, všetky zisky z nej by boli automaticky zabavené.
  
Očividným spôsobom, ako tento "problém" obísť bolo pre Asprina vyradenie svojho mena z kníh, kde bol dovtedy "oficiálnym" spoluautorom. To je pravdepodobne dôvod, prečo séria o Phulovej rote a séria *Time Scout* pokračovali pod menami práve týchto spoluautorov (napr. Peter J. Heck a Linda Evansová). Podobná taktika bola použitá aj pri románe *License Invoked* (s Jody Lynn Nyeovou). 
  
Tieto problémy sa podľa Asprinových vlastných slov vyriešili v apríli roku 2000.

Ďalším dôvodom bol Asprinov úplný "spisovateľský blok". Ako sám pripustil, na písaní druhej časti série Time scout *"Wagers of Sin"* sa podieľal len minimálne. Pravdepodobne to tak bolo i pri ďalších dielach: *"A Phule and His Money"*, *"Ripping Time"* a ďalších v tomto období, aj keď to Asprin nikdy oficiálne nepotvrdil. (Niektoré vedľajšie zápletky s daňovým úradom v *"A Phule and His Money"* a *"Myth-Taken Identity"* museli byť inšpirované jeho osobnými zážitkami z tejto oblasti.)

Do tretice sa na tomto prerušení podieľala situácia okolo spoločnosti Donning. Jej vydavateľská pobočka Starblaze, ktorá s ním mala uzavretý kontrakt a ktorá vydávala diely jeho Mythickej série v tvrdej väzbe, bola zatvorená. Samotný Donning ako celok prakticky zanikol, kúpený inou vydavateľskou spoločnosťou. Spoločnosť bola obvinená z právnych a finančných machinácií, a tak niekoľko ďalších rokov bol Asprin viazaný zmluvou na tvorbu kníh Mythickej série so spoločnosťou, ktorá už bola len prázdnou škrupinou, bez chuti robiť akékoľvek obchodné aktivity v tejto oblasti.

### "Návrat kráľa"

Problémy s daňovým úradom sa podľa Asprinových vlastných slov v úvode k *Myth-Ion Improbable* (česky *Myšn impasybl aneb Svérázný mýtus*) v apríli roku 2000 vyriešili. Krátko nato zmizol i ďalší problém: v lete 2001 spoločnosť Meisha Merlin Publishing oznámila, že získala Asprinov kontrakt na Mythickú sériu od toho, čo zostalo zo spoločnosti Donning, a že plánuje znovu vydať jej všetky doterajšie diely (2 diely v jednej knihe), s ilustrátorom Danielom L.Hornym, ktorý nahradil Phila Foglia. Ďalej ohlásila, že Robert Asprin bude odteraz pre ňu písať ako sólo autor diely nové. Nové vydania starších častí sa začali objavovať od júna 2001, v tvrdej i mäkkej väzbe; rovnako sa objavil i prvý nový diel: *"Myth-ion Improbable"*. Paradoxne to nebolo časové pokračovanie posledného dielu série, ale dej sa vrátil do času medzi tretí a štvrtý diel. Skutočné pokračovanie, *Something M.Y.T.H. Inc*, sa objavilo na konci roku 2002, zatiaľ čo plán na znovuvydanie starších dielov bol zrušený pre nízky záujem čitateľov. Meisha Merlin ale naďalej vydáva nové diely.

Asprin sa tak znovu objavil na scéne s viacerými románmi, ktoré vytvoril v spolupráci s ďalšími spisovateľmi – Petrom Heckom, Jody Lynn Nyeovou a Lindou Evansovou. Niektoré sú pokračovaním Mythickej a Phulovej série, ale sú to i práce, ktoré začínajú série nové.

Na sklonku svojho života žil a tvoril vo francúzskej štvrti New Orleans. Veľmi si cenil svoje súkromie – nemal svoju oficiálnu webovú stránku, a nebola známa ani jeho kontaktná mailová adresa.

Bibliografia
------------

### Romány

Napísal a editoval viac ako 50 kníh.

* (1979) *Tambu*
* (1979) *Vojny hmyzu* – česky vyšlo v roku 1998 ako *Války hmyzu* (The Bug Wars)
* (1979) *Mirror Friend, Mirror Foe* (s Georgom Takeiom)
* (1992) *Catwoman: Tiger Hunt* (s Lynn Abbey)
* (2001) *License Invoked* (s Jody Lynn Nyeo)
* (2002) *For King and Country* (s Jody Lynn Nye)
* (2003) *E. Godz* (s Esther Friesnerovou)
* (2005) *War Torn: Resurrection* (s Ericom Del Carlom)
* (2006) *The Asprin Wars*

### Komixové knihy/Obrazové knižky

* (1976) *The Capture Coloring Book* (s Philom Fogliom)
* (1986) *Duncan and Mallory* (s Mel White)
* (1987) *Duncan and Mallory: The Bar-None Ranch* (s Mel White)
* (1988) *Duncan and Mallory: The Raiders* (s Mel White)
* (1986 – 1987) *Thieves' World Graphics* (Robert Lynn Asprin, Lynn Abbeyová, kresba Tim Sale)

**Komixy na motívy Mythickej série:**

* (1984) *Myth Adventures* – 12. zväzkov (Phil Foglio, Jim Valentino)
	+ (1985) *Myth Adventures One* – prvé 4. zväzky (Phil Foglio)
	+ (1985) *Myth Adventures Two* – druhé 4.zväzky (Phil Foglio)
* (1987 – 1989) *Myth Conceptions* – 8. zväzkov (Ken Mitchroney a Beth Mitchroney)

### Série

* **Mythická séria**:

1. (1978) *Another Fine Myth* – česky vyšlo ako *Další prima mýtus*
2. (1980) *Myth Conceptions* – česky vyšlo ako *Zrození mýtu aneb Další pěkná šlamastyka*
3. (1982) *Myth Directions* – česky vyšlo ako *Nástup mýtu aneb Prima dárek pro Aahze*
4. (1983) *Hit or Myth* – česky vyšlo ako *Mýtus pokračuje aneb Skeeve vrací úder*
5. (1984) *Myth-ing Persons* – česky vyšlo ako *Zrádný mýtus aneb Jak se to málem nevyplatilo*
6. (1985) *Little Myth Marker* – česky vyšlo ako *Mýtus v ohrožení aneb Zastavená Stázka*
7. (1986) *M.Y.T.H. inc. Link* – česky vyšlo ako *M.Y.T.H. Inc. nastupuje aneb Mýtus trochu jinak*
8. (1987) *Myth-Nomers and Im-Pervections* – česky vyšlo ako *Mýtus nebo mystifikace? aneb Mezi neperfektními Pervekty*
9. (1990) *M.Y.T.H. inc. in Action* – česky vyšlo ako *M.Y.T.H. Inc. v akci aneb Ztráty nepovoleny*
10. (1993) *Sweet Myth-tery of Life* – česky vyšlo ako *Sladké (místy) o životě mýty*
11. (2001) *Myth-Ion Improbable* – česky vyšlo ako *Myšn impasybl aneb Svérázný mýtus*
12. (2002) *Something M. Y. T. H. Inc.* – česky vyšlo ako *M.Y.T.H. Inc. má starosti aneb Ať žije Glíp*
13. (2003) *Myth-told Tales* (s Jody Lynn Nye) – česky vyšlo ako *Mýtus je tu zas aneb Neuvěřitelné příběhy*
14. (2003) *Myth Alliances* (s Jody Lynn Nye) – česky vyšlo ako *Pervekce nebo perferze aneb Mýtus při tom nesmí chybět*
15. (2004) *Myth-taken Identity* (s Jody Lynn Nye) – česky vyšlo ako *Zaměněná identita aneb Zmýtěná neplatí*
16. (2005) *Class Dis-Mythed* (s Jody Lynn Nye) – česky vyšlo ako *Cesta do hlubin študákova mýtu aneb Poslední zvonění*
17. (2006) *Myth-Gotten Gains* (s Jody Lynn Nye) – česky vyšlo ako *Mýtické poklady aneb Rychle nabyl rychle pozbyl*
18. (2008) *Myth-Fortunes* (s Jody Lynn Nye) – česky vyšlo ako *Mýt jen tak trochu štěstí aneb Tady nepomůže ani trollí pacička*
19. (2009) *Myth-Chief* (s Jody Lynn Nye
20. (2012) *Myth-Quoted* (od Jody Lynn Nye) – na obálke je napísané Robert Asprin's Myth-Quoted, ako spomienka.

Jody Lynn Nye prisľúbila na webe Mýtickej série, že napíše a vydá ďalšie dva nadväzujúce diely, prvý z nich je už na zozname vyššie.

V roku 2010 vyšla kolekcia Asprinových krátkych poviedok pod názvom *Myth-Interpretations*. Táto kniha obsahuje úvod o Róbertovi Asprinovi od vydavateľa Billa Fawcetta, 6 krátkych príbehov z Mýtickej edície – The Myth Adventures Proposal, Myth Adventures, Gleep's Tale, M.Y.T.H. Inc. Instructions, Mything in Dreamland, Myth-Trained, 2 príbehy z edície Svet zlodejov A Gift in Parting, To Guard the Guardians, a ďalej 11 poviedok súvisiacich väčšinou s niektorým z jeho ostatných diel, alebo úplne samostatné.

* + *Súborné vydania*
	1. (1984) *MYTH Adventures*
	2. (1987) *MYTH Alliances*
	3. (1992) *The MYTH-ing Omnibus*
	4. (1992) *The Second MYTH-ing Omnibus*
	5. (2001) *Myth Adventures One*
	6. (2002) *M.Y.T.H. Inc. in Action / Sweet Myth-Tery of Life*
	7. (2002) *M.Y.T.H. Inc. Link / Myth-Nomers and Im-Pervections*
	8. (2002) *Myth Adventures Three*
	9. (2002) *Myth-ing Persons / Little Myth Marker*
* **Phulova rota**

1. (1990) *Phule's Company*
2. (1992) *Phule's Paradise*
3. (1999) *A Phule and His Money* (s Petr J. Heckom)
4. (2000) *Phule Me Twice* (s Petrom J. Heckom)
5. (2004) *No Phule Like an Old Phule* (s Petrom J. Heckom)

* **Time Scout** (s Lindou Evansovou)

1. (1995) *Time Scout*
2. (1996) *Wagers of Sin*
3. (2000) *Ripping Time*
4. (2001) *The House that Jack Built*

* **Cold Cash**

1. (1977) *The Cold Cash War*
2. (1989) *Cold Cash Warrior* (s Billom Fawcettom)

* **Wartorn** (s Ericom Del Carlom)

1. (2004) *Resurrection]'*
2. (2006) *Obliteration*

### Krátka fikcia

* (1987) *"The Ex-Khan"* v *Angels in Hell* (1987), časť série *Heroes in Hell*

### Editor

* (1986) *The Blood of Ten Chiefs* (s Lynn Abbey a Richardom Piniom)
* (1988) *Wolfsong: The Blood of Ten Chiefs* (s Lynn Abbey a Richardom Piniom)
* *Thieves' World*

1. (1979) *Thieves' World*
2. (1980) *Tales of the Vulgar Unicorn*
3. (1981) *Shadows of Sanctuary*
4. (1982) *Storm Season*
5. (1983) *The Face of Chaos* (s Lynn Abbey)
6. (1984) *Wings of Omen* (s Lynn Abbey)
7. (1985) *The Dead of Winter*(s Lynn Abbey)
8. (1986) *Soul of the City* (s Lynn Abbey)
9. (1986) *Blood Ties* (s Lynn Abbey)
10. (1987) *Aftermath* (s Lynn Abbey)
11. (1988) *Uneasy Alliances* (s Lynn Abbey)
12. (1989) *Stealers' Sky* (s Lynn Abbey)

* + Thieves' World – zborníky (každý obsahuje 3 knihy)
	1. (1982) *Sanctuary*
	2. (1984) *Cross-Currents*
	3. (1986) *The Shattered Sphere*
	4. (1990) *The Price of Victory*

### Zbierky poviedok s jeho účasťou

* (1987) *Festival Moon* (editor Carolyn Janice Cherry)
* (1987) *Angels In Hell* (editor Janet Morrisová)
* (1988) *Smugglers Gold* (editor C. J. Cherryh])
* (1995) *Forever After* (editor Roger Zelazny)
* (1996) *Don't Forget Your Spacesuit, Dear* (editor Jodi Lynn Nye)

Diskografia
-----------

Hoci to nie je všeobecne známe, Robert Asprin je i autorom textov a tzv. filk hudby – folku s motívmi sci-fi a fantasy.

*Shai Dorsai!* (CD DR-10022D, antológia – 19. skladieb)

* 1. Paid Soldiers of Dorsai
* 18. To Dorsai

Referencie
----------

1. ↑   geni.com, [cit. 2020-06-29]. Dostupné online.
2. ↑  ABBEY, Lynn. *Friendship never forgotten* [online]. lynnabbey.com, 2008-05-23, [cit. 2020-06-29]. Dostupné online. Archivované 2019-11-05 z originálu. (po anglicky)

Pozri aj
--------

* Science fiction

Iné projekty
------------

Commons
* Spolupracuj na Commons Commons ponúka multimediálne súbory na tému **Robert Lynn Asprin**

Externé odkazy
--------------

* Bibliografia na SciFan Archivované 2012-02-18 na Wayback Machine
* Alt.fan.asprin FAQ (angl.)

Autoritné údaje: * GND: 108990168
* ISNI: 0000000108826120
* LCCN: n79069745
* NK ČR: jn20000810289
* VIAF: 27627288
* WorldCat: lccn-n79069745